DA Den Europæiske Unions Tidende C 82/7

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 82/07

Denne offentliggørelse giver ret til at gøre indsigelse mod ansøgningen om ændring, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»VITELLONE BIANCO DELL’APPENNINO CENTRALE«

EF-Nr.: IT-PGI-0117-1552-26.10.2009

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse — Geografisk område — Bevis for oprindelse — Produktionsmetode —  Tilknytning — Mærkning —  Krav i nationale bestemmelser: —  Andet

2. Type ændring:

— Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændringer:

3.1. Varebeskrivelse:

Det har vist sig nødvendigt at ændre bestemmelserne om kontrol af tilhørsforholdet for en af de tre kvægracer, Chianina, Marchigiana og Romagnola, der nævnes i punkt 3.2. i enhedsdokumentet. Ifølge gældende bestemmelser om identificering og registrering af kreaturer skal identificeringen af dyrene nu udelukkende ske ved hjælp af det identifikationsmærke, som anvendes af det italienske kvægregister (Anagrafe Bovina Nazionale). Registret oprettedes ved forordning (EF) nr. 1760/2000, som trådte i kraft, efter at den beskyttede geografiske betegnelse »Vitellone bianco dell’Appennino centrale« registreredes ved forordning (EF) nr. 134/98 af 20. januar 1998.

I punkt 3.2. i enhedsdokumentet er der kun ændret i farvetoneværdien (H), som bestemmer farveparameteren, eftersom der er opdaget en trykfejl i varespecifikationen og resuméet, som ligger til grund for anerkendelsen. Heri var en trykfejl, hvor kommaet var blevet flyttet; værdien skulle derfor ikke være 2,5, men i stedet 25, og 45 i stedet for 4,5. Tallet i den gældende varespecifikation skyldes helt klart en materiel fejl, eftersom farvetonen H varierer mellem en mindsteværdi på 15 og en højeste værdi på 60. Værdierne kunne tydeligvis ikke være 2,5 og 4,5. Kvalitetsparametrene for »Vitellone Bianco dell'Appennino Centrale« forbliver derfor uændrede.

3.2. Udvidelse af det geografiske område:

Anmodningen om udvidelse af det traditionelle produktionsområde for »Vitellone bianco dell’Appennino centrale« BGB gælder hele provinsen Pistoia og visse kommuner i provinserne Rom, Latina og Caserta.

Anmodningen begrundes først og fremmest i behovet for at medtage produktionsområder, hvor opdræt af de tre kvægracer Chianina, Marchigiana og Romagnola, som anvendes til produktion af »Vitellone bianco dell’Appennino centrale« BGB, er en historisk tradition. At opdræt historisk set har fundet sted i de områder, som er omfattet af anmodningen om udvidelsen, fremgår af publikationer fra de provinsielle jordbrugsinspektionsorganer (Ispettorati Provinciali all'Agricoltura), som tidligere hørte under jord- og skovbrugsministeriet, af dyrlægeattester vedrørende forebyggelsesforanstaltninger og i protokoller fra seminarer og konferencer med oplysninger om antallet af dyr af racerne Chianina, Marchigiana og Romagnola i 1950'-, 1960'- og 1970'erne i provinsen Pistoia og i bakke- og bjergkommunerne Roma, Latina og Caserta.

De områder, der er omfattet af anmodningen om udvidelse af det geografiske område, har samme klima- og jordbundsforhold og lignende græsningsarealer som det nuværende produktionsområde. Desuden anvendes samme opdrætsmetoder ved produktionen af »Vitellone bianco dell’Appennino centrale«.

Det geografiske produktionsområde for »Vitellone bianco dell'Appennino centrale« BGB er beliggende langs bjergkæden Appenninerne i Mellemitalien og kendetegnes ved et særligt økosystem, hvad angår klima, temperaturudsving og nedbør. De miljømæssige betingelser er typiske for det klima, der hersker i Appenninerne og Middelhavsområdet, med en gennemsnitlig årsnedbør på omkring 1 200 mm (højst 2 000 mm i visse år) og årlige gennemsnitstemperaturer, som svinger mellem 0 °C om vinteren til 24 °C om sommeren med en laveste temperatur på minus 10 °C og højeste temperaturer, som overstiger 30 °C.

Området er beliggende i et typisk bakke- og bjergland, hvor skov er fremherskende i de lavere højder og erstattes af græsningsarealer, efterhånden som man nærmer sig Appenninernes vandløb. Her har jordanvendelsen betydet, at de små jordlodder anvendes til forskellige formål (vekslende mellem agerjord, skovområder og græsningsområder). Opdræt af kvægracerne Chianina, Marchigiana og Romagnola, hvorfra stammer den beskyttede geografiske betegnelse »Vitellone bianco dell’Appennino centrale«, såvel inden for det tidligere afgrænsede produktionsområde som inden for alle de områder, der er omfattet af udvidelsen, er karakteriseret ved at have meget ens særtræk, der i historisk og kulturel henseende knytter sig til kvægopdrættet. Områderne er først og fremmest kendetegnet ved en meget lav dyretæthed med i gennemsnit 25 dyr pr. bedrift og af dyreholdets ekstensive karakter, der hænger sammen med udnyttelsen af afsides liggende bakke- og bjergområder.

Nye navne på visse provinser

Det er kun navnene på følgende provinser, der er blevet ændret for at tilpasse dem til den nye nationale lovgivning: Forlì ændres til Forlì-Cesena, og Pesaro ændres til Pesaro-Urbino.

Provinsen Fermo, som tidligere hørte under provinsen Ascoli-Piceno, der indgår i det afgrænsede produktionsområde, er nu blevet til en ny provins ved lov af 11. juni 2004. Provinsens selvstændige forvaltning startede den 7. juni 2009.

3.3. Bevis for oprindelse:

Artikel 7 i den gældende varespecifikation indeholdt ikke oplysninger om bevis for oprindelse eller om kontrolorganet og er derfor blevet ændret.

I henhold til artikel 4 i forordning (EF) nr. 510/2006 og i artikel 6 i forordning (EF) nr. 1898/2006 er der indføjet elementer vedrørende bevis for oprindelse i alle produktionstrin og alle aktører i produktionskæden.

3.4. Produktionsmetode:

Krav med hensyn til fødested

Der er indføjet et krav i punkt 3.5. i enhedsdokumentet om, at dyret skal være født inden for det geografiske produktionsområde.

De kvægracer, der anvendes til produktion af »Vitellone bianco dell’Appennino centrale«, er kendetegnet ved en relativ lang fravænningsfase, som varer indtil 6-7 måneders alderen, blandt andet fordi koen kælver, når den er på græs, og kalven bliver hos koen indtil denne alder.

Når kalvene fødes uden for produktionsområdet, er følgen derfor en alt for tidlig fravænning, som har en i alle henseender negativ virkning på kalvens velbefindende, dens produktionspotentiale og slutproduktets egenskaber.

Større strukturering er indført, hvorefter al produktion og slagtning skal finde sted inden for det afgrænsede produktionsområde, hvorimod den efterfølgende forarbejdning, pakning og afsætning også må foregå uden for produktionsområdet, men dog stadig underlagt kontrol.

Det er også blevet præciseret, at opdrætningen skal finde sted inden for produktionsområdet, selvom dette krav allerede findes.

Minimumsmængde for dyrenes daglige foderbehov

I punkt 3.4. i enhedsdokumentet specificeres, at minimumsmængden af foderenheder (FE) for tyrekalve og kviekalve er forskellig. For kviekalve er minimumsmængden mindre, fordi de har et andet opfednings- og vækstpotentiale og dermed et mindre foderbehov end tyrekalve.

Begrænsninger vedrørende foder

I punkt 3.4. i enhedsdokumentet er indføjet strengere begrænsninger for fodringen af dyrene, og anvendelse af industriens biprodukter forbydes hermed. Forbuddet udvides til nu at gælde alle trin i opdrætningen og ikke kun de sidste fire måneder før slagtningen.

Slagtning

Af hensyn til reglerne om dyrevelfærd er i punkt 3.4. i enhedsdokumentet også indføjet en præcisering af, at dyrene i slagteriet skal sendes direkte til slagtning eller anbringes i enkeltbåse. Denne præcisering har vist sig at være nødvendig, eftersom stressfaktorer under transporten og forud for slagtning og ved læsning og aflæsning af dyrene i lastbiler ofte medfører en kvalitetsforringelse af det endelige produkt. Det gælder kødets farve og smag, de halve slagtekroppes modningsevne, væsketab osv.

Derfor er det nødvendigt at sikre, at fremkomsten af disse faktorer reduceres til et minimum gennem bestemmelser om, at slagtningen skal foregå i egnede slagterier, som er underlagt kontrol og ligger inden for produktionsområdet. Slagterierne skal desuden have passende lokaler til opstaldning af dyrene. Lokalerne skal være passende indrettet og have en sådan størrelse, at dyrene kan stå hver for sig og/eller være adskilt i enkeltbåse for således at reducere kilderne til psykisk og fysisk stress hos dyrene til et minimum.

Forbud mod at fjerne indre og ydre fedt på slagtekroppen

I punkt 3.5. i enhedsdokumentet er indføjet et totalt forbud mod at fjerne indre og ydre fedt på slagtekroppen for at sikre optimal modning og beskytte kødet mod iltning under selve modningen. »Vitellone bianco dell’Appennino centrale« har også et lavt indhold af indre fedt og kræver derfor en modningsperiode af passende varighed for at blive så mørt som muligt.

Under modningsperioden, som sker i kølerum, skal kødet været beskyttet af det ydre fedt for at undgå iltning eller brunfarvning af udsatte kødpartier.

Ved at bevare en del af det ydre fedtlag på den halve slagtekrop, som efterfølgende pudses af under forarbejdningen med henblik på pakning eller direkte salg, er det muligt at sikre et lavt kimtal, hvilket er nødvendigt for korrekt forarbejdning og pakningen, især i vakuum og i modificeret atmosfære.

Korteste modningsperiode

Modningen er den hvileperiode, som er nødvendig for, at kødet bliver mørt og udvikler sin smag — to vigtige faktorer for fastholdelsen af kødproduktets kvalitet. En modningsperiode af passende varighed er også nødvendig for, at de enzymatiske processer kan denaturere proteinerne, så produktet får de bedst mulige kvaliteter. Modningstiden fastsættes alt efter, hvilken type udskæring der er tale om.

Derfor har det været nødvendigt at præcisere i punkt 3.5. i enhedsdokumentet, at længden af modningsperioden for slagtekroppe fra tyrekalve er forskellig alt efter, om der er tale om forfjerdingen (mindst fire dage) eller bagfjerdingen (mindst ti dage).

3.5. Mærkning:

Yderlige oplysninger på etiketten

I punkt 3.7. i enhedsdokumentet er »mærke« erstattet med »identifikationsmærke« for at sikre en tydeligere formel sondring mellem på den ene side karakterisering og sporbarhed af produktet ved hjælp af identificering gennem anbringelse af et ikke sletteligt »identifikationsmærke« på slagtekroppen og på den anden side selve mærket, som også kan udfylde en handelsmæssig funktion.

»Mærke« er derfor erstattet med »identifikationsmærke«.

I punkt 3.7. i enhedsdokumentet fastsættes, at kontrolorganet registrerer og indføjer oplysninger om hvert enkelt dyr i et elektronisk skema benævnt kontroldokument. Kontroldokumentet er det elektroniske dokument, som skal anvendes ved kontrol af overholdelse af overensstemmelseskravene, og det vil udelukkende blive ført i elektronisk form. Efter registreringen af kontroldokumentet sørger den ansvarlige sagkyndige for, at nævnte identifikationsmærke anbringes.

For at gøre det muligt at kontrollere, om overensstemmelseskravene er overholdt, og om kontrollen heraf er udført, skal kontroldokumentet indeholde følgende oplysninger: Dyrets identifikationsnummer (registreringsnummer), fødselsbedrift, opdrætnings- og/eller opfedningsbedrift, flytning af dyret, fødselsdato, køn, slagtedato og fortløbende slagtenummer, dyrekategori, vægten på slagtekroppen og på udskæringen, kropsbygningsklasser og fedningsgrader ifølge EU-klassificering, navn og adresse på det slagteri, hvor slagtningen er foregået, navn og adresse på opskæringsvirksomheden, hvor opskæringen er foretaget, angivelse af den produkttype, der er tale om (hele slagtekroppe, halve slagtekroppe, sjettedele eller fjerdinge, enkeltudskæringer eller blandede udskæringer), navn og adresse på modtager: slagteri, udskæringsvirksomhed, forretningsdrivende samt navn på den fagkyndige med ansvar for certificeringen.

På denne måde sikres et system, som står under det eksterne organs direkte kontrol og garanterer forbrugeren fuldstændig sporbarhed, fra dyrets fødsel til kødets endelige forædling med fuld overholdelse af EU-lovgivningen om obligatoriske oplysninger og frivillige supplerende oplysninger på etiketten.

Godkendte forarbejdnings- og pakningssystemer vedrørende afsætning. Yderligere krav om oplysninger på etiketten

Markedets og distributionssystemernes udvikling har gjort det nødvendigt at organisere og regulere systemerne for forædling af kød ved siden af traditionel udskæring af fersk kød ved direkte salg fra køledisk. Kød med betegnelsen »BGB« må pakkes på de måder, der er anført i punkt 3.7. i enhedsdokumentet, når pakningen af disse produkter sker i anlæg, der er underlagt kontrol, så logoet for den beskyttede geografiske betegnelse kan anbringes på hver pakning.

For at garantere størst mulig gennemsigtighed og tilstrækkelig information for forbrugerne er det fundet nødvendigt at kræve visse oplysninger og angivelser på sporbarhedsetiketten for at give forbrugeren garanti for, at der er tale om det certificerede produkt »Vitellone bianco dell’Appennino centrale« BGB ud over de lovpligtige oplysninger vedrørende sporbarhed i henhold til forordning (EF) nr. 1760/2000.

Det er derfor i punkt 3.7. i enhedsdokumentet fastsat, at etiketten ud over de gældende bestemmelser i henhold til gældende lovgivning skal være forsynet med følgende oplysninger: referencenummer eller sporbarhedskode, betegnelsen »Vitellone bianco dell’Appennino centrale« og/eller logoet, betegnelsen »Indicazione Geografica Protetta« (beskyttet geografisk betegnelse) og/eller fællesskabslogoet, jf. gældende EU-lovgivning. Forkortelsen »IGP« (BGB) må anvendes, ligesom den pågældende race må anføres.

Ændringen foreslås for at garantere forbrugerne fuldstændig sporbarhed for kødet, fra dyrets fødselsbedrift til kødets endelige forarbejdningssted.

ENHEDSDOKUMENT

RÅDETS FORORDNING (EF) Nr. 510/2006

»VITELLONE BIANCO DELL’APPENNINO CENTRALE«

EF-Nr.: IT-PGI-0117-1552-26.10.2009

BGB ( X ) BOB ( )

1. Betegnelse:

»Vitellone bianco dell’Appennino centrale«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.1. Fersk kød

3.2. Beskrivelse af produktet med betegnelsen »Vitellone bianco dell’Appennino centrale«:

»Vitellone bianco dell’Appennino centrale« (kalve af hvid kvægrace fra den centrale del af Appenninerne) kommer fra racerene tyre- og kviekalve af racerne Chianina, Marchigiana og Romagnola, der slagtes, når dyrene er mellem 12 og 24 måneder. Dyrene skal være født og opdrættet inden for produktionsområdet.

Dyrene skal være født på udvalgte bedrifter og fra fødslen være registreret i Stambog over Ungdyr i Det Nationale Stambogsregister af hensyn til attestering af racens renhed, som er en vigtig genetisk faktor for udviklingen af kødets karakteristiske fysiske og organoleptiske egenskaber.

Farven på slagtekroppens kødfulde dele må ikke udvise afvigende farver (magenta eller sortfarvet). Det synlige fedt må ikke udvise en grågul nuance, og farven på fedtstriberne må ikke være kraftig gul.

Følgende kvalitetsparametre gælder for produktet med betegnelsen »Vitellone Bianco dell'Appennino Centrale«:

— pH-værdi: mellem 5,2 og 5,8 — etheropløseligt ekstrakt (vådvægt): under 3 % — aske (vådvægt) under 2 % — protein (vådvægt) over 20 % — kolesterol under 50 mg/100 g — mættede/umættede fedtsyrer: over 1,0 — svind ved nedkøling under 3 % — svind ved kogning under 35 % — hårhedsgrad (råt) under 3,5 kg/cm2 — hårhedsgrad (kogt) under 2,5 kg/cm2 — farve (dagslys 2 667 K) — L over 30 — C over 20 — H mellem 25 og 45

3.3. Råvarer (udelukkende for forarbejdede produkter):

—

3.4. Foder (kun for produkter af animalsk oprindelse):

Kalve af den hvide race fra Appenninerne dier moderkøerne indtil fravænningen. Herefter består foderet af græsarter og/eller grovfoder fra de naturlige eller dyrkede græsningsarealer eller fra græsmarker beliggende inden for det geografiske område. Derudover er det tilladt at anvende ublandede fodermidler eller foderblandinger og supplere med mineral- og vitamintilskud.

Foderrationen er beregnet således, at et højt eller middelhøjt ernæringsniveau garanteres, med en højeste værdi på 0,8 FE/kg tørstof for tyrekalve og 0,7 FE/kg tørstof for kviekalve.

Det er ikke tilladt at fodre dyrene med biprodukter fra industrien.

3.5. Specifikke etaper af produktionen, der skal finde sted inden for det afgrænsede geografiske område:

De etaper, der skal foregå inden for det geografiske område, er fødsel og opdræt, herunder fravænningsperiode og opfedning, og slagtning.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Kød med betegnelsen »Vitellone bianco dell’Appennino centrale« skal ved afsætningen være forsynet med et særligt identifikationsmærke med betegnelsen »Vitellone bianco dell’Appennino centrale« BGB.

Identifikationsmærket skal anbringes af kontrolorganet på slagteriet.

Ud over »Vitellone bianco dell’Appennino centrale« og/eller logoet skal følgende oplysninger fremgå på etiketten: referencenummer eller sporbarhedskode, betegnelsen »Indicazione Geografica Protetta« (beskyttet geografisk betegnelse) og/eller fællesskabslogoet, jf. gældende EU-lovgivning. Forkortelsen »IGP« (BGB) må anvendes, ligesom dyrets race kan anføres. Etiketten kan også indeholde andre oplysninger ifølge kontroldokumentet, et elektronisk dokument, som er nødvendigt for kontrollen af overensstemmelseskravene, og som indeholder følgende oplysninger: dyrets identifikationsnummer (registreringsnummer), fødselsbedrift, opdrætnings- og/eller opfedningsbedrift, flytning af dyret, fødselsdato, køn, slagtedato og fortløbende slagtenummer, dyrekategori, vægten på slagtekroppen og på udskæringen, kropsbygningsklasser og fedningsgrader ifølge EU-klassificering, navn og adresse på det slagteri, hvor slagtningen er foregået, navn og adresse på opskæringsvirksomheden, hvor opskæringen er foretaget, angivelse af den produkttype, der er tale om (hele slagtekroppe, halve slagtekroppe, sjettedele eller fjerdinger, enkeltudskæringer eller blandede udskæringer), navn og adresse på modtager: slagteri, udskæringsvirksomhed, forretningsdrivende samt navn på den fagkyndige med ansvar for certificeringen.

Det ferske eller nedfrosne udskårne kød skal være færdigpakket, vakuumpakket eller pakket i modificeret atmosfære. Det må kun sælges i lukkede pakninger med etiket. Pakningen må kun finde sted i udskæringsvirksomheder, som er godkendt og kontrolleres af det behørige organ.

4. Præcis afgrænsning af det geografiske område:

Det geografiske produktionsområde for »Vitellone Bianco dell'Appennino Centrale« udgøres af de provinser og kommuner, der ligger langs bjergkæden Appenninerne i Mellemitalien.

Produktionsområdet består nærmere betegnet af følgende provinser: Bologna, Ravenna, Forlì-Cesena, Rimini, Ancona, Ascoli Piceno, Fermo, Macerata, Pesaro-Urbino, Teramo, Pescara, Chieti, L'Aquila, Campobasso, Isernia, Benevento, Avellino, Frosinone, Rieti, Viterbo, Terni, Perugia, Grosseto, Siena, Arezzo, Firenze, Prato, Livorno, Pisa, Pistoia, Roma (kun kommunerne Arcinazzo Romano, Camerata Nuova, Cervara di Roma, Jenne, Mazzano Romano, Ponzano Romano, Sant’Oreste, Subiaco, Vallepietra, Vallinfreda, Vivaro Romano), Latina (kun kommunerne Campodimele, Castelforte, Fondi, Formia, Itri, Lenola, Minturno, Monte San Biagio, Prossedi, Roccasecca dei Volsci, Santi Cosma e Damiano, Sonnino, Spigno Saturnia) og Caserta (kun kommunerne Ailano, Alife, Alvignano, Baia e Latina, Bellona, Caianello, Caiazzo, Calvi Risorta, Camigliano, Capriati a Volturno, Castel Campagnano, Castel di Sasso, Castello del Matese, Ciorlano, Conca della Campania, Dragoni, Fontegreca, Formicola, Francolise, Gallo Matese, Galluccio, Giano Vetusto, Gioia Sannitica, Letino, Liberi, Marzano Appio, Mignano Monte Lungo, Pastorano, Piana di Monte Verna, Piedimonte Matese, Pietramelara, Pietravairano, Pignataro Maggiore, Pontelatone, Prata Sannita, Pratella, Presenzano, Raviscanina, Riardo, Rocca D'Evandro, Roccaromana, Rocchetta e Croce, Ruviano, San Gregorio Matese, San Pietro Infine, San Potito Sannitico, Sant'Angelo d'Alife, Sparanise, Teano, Tora e Piccilli, Vairano Patenora, Valle Agricola, Vitulazio).

5. Tilknytning til det geografiske område:

5.1. Det geografiske områdes egenart:

Appenninerne er karakteriseret ved et økosystem af en særlig beskaffenhed, hvad angår klima, temperaturudsving og nedbørsforhold. Disse miljømæssige betingelser kombineret med jordernes morfologi og særlige beliggenhed bidrager til udviklingen af en varieret og meget karakteristisk græsflora. Græsningsarealernes særlige karakter beror på deres indhold af »essentielle« elementer som særlige aromatiske bestanddele og pigmenter.

Området ligger i et typisk bakke- og bjergland, hvor skov er fremherskende i lavere højder og erstattes af græsningsarealer, efterhånden som man nærmer sig Appenninernes vandløb. Her har anvendelsen af jorden betydet, at de små jordlodder anvendes skiftevis til agerjord, skovområder og græsningsarealer.

De miljømæssige betingelser er typiske for det klima, der hersker i Appenninerne og Middelhavsområdet med en gennemsnitlig årsnedbør på omkring 1 200 mm (højst 2 000 mm i visse år) og årlige gennemsnitstemperaturer, som svinger mellem 0 °C om vinteren til 24 °C om sommeren med en laveste temperatur på minus 10 °C og højeste temperaturer, som overstiger 30 °C.

5.2. Produktets egenart:

Proteinindholdet og forholdet mellem umættede og mættede fedtsyrer er vigtige elementer i bedømmelsen af kvalitetsegenskaberne ved »Vitellone Bianco dell'Appennino Centrale«.

Efter udskæring udviser kødet ingen hurtig mørkfarvning af udsatte køddele, heller ikke når det ligger udskåret på salgsdisken, hvilket betyder, at svindet ved forarbejdningen reduceres betragteligt.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Sammenhængen mellem det geografiske område og selve produktet beror på en kombination af avlsarbejde, opdræt og klimatiske forhold.

Opdrætsmetoden svarer i store træk til det traditionelle opdræt med anvendelse af bindestald eller løsdrift i forbindelse med opfedning af kalvene. Det meste af det foder, der anvendes til fremme af vækst og opfedning, produceres i bedrifterne. De fleste gårde anvender et såkaldt lukket opdrætsforløb, hvor kalvene forbliver i den bedrift, hvor de er født, indtil de har nået deres slagtevægt.

Produktets vigtigste egenskaber er i første række bestemt af tilhørsforholdet til tre lokale kødkvægsracer, der i århundreder er blevet opdrættet i det nævnte område på grundlag af traditionelle og fastlagte produktionsmetoder.

Miljøfaktorerne har en dynamisk indvirkning på kødet, som medfører forskelle, der ikke kun er af organoleptisk art, men også har at gøre med muskelmassen og de fedt- og fiberholdige dele. Eftersom dyrene det meste af tiden er fritgående, er deres biologiske cyklus nært knyttet til det omgivende geografiske miljø.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

De italienske myndigheder har indledt den nationale indsigelsesprocedure i henhold til artikel 5, stk. 5, i forordning (EF) nr. 510/2006 ved at offentliggøre forslaget om anerkendelse af den beskyttede geografiske betegnelse »Vitellone bianco dell’Appennino centrale« i den italienske stats tidende (Gazzetta Ufficiale) nr. 162 af 15. juli 2009.

Den konsoliderede udgave af produktionsspecifikationen kan ses på webstedet:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

eller

direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.